Analyysi: Kaikki pelaa -ideologiasta kannatti luopua – NBA:n ja NHL:n varaustilaisuudet suomalaisjuhlaa

Sport Content

HELSINKI | Suomalaisen junioriurheilun tilaa on arvosteltu viime vuosina kovinkin sanoin.

Viime viikolla Pohjois-Amerikan ammattilaisliigojen varaustilaisuuksissa saatiin kuitenkin konkreettisia esimerkkejä suomalaisen koripallo- ja jääkiekkovalmennuksen erinomaisista tuloksista.

Koripallo on jalkapallon jälkeen maailman toiseksi suosituin pallopeli.

Pohjois-Amerikan koripallon ammattilaisliiga NBA on yksi maailman tunnetuimmista urheilusarjoista.

Kiinassa NBA on vetänyt parhaimmillaan noin 200 miljoonaa tv-katsojaa ruutujen ääreen, kun kiinalaispelaajat Yao Ming ja Yi Jianlian pelasivat NBA:ssa vastakkain.

Suomalainen Lauri Markkanen, 20, varattiin NBA:han viime torstaina numerolla seitsemän.

Varauksen teki Minnesota Timberwolves, joka kauppasi Markkasen heti Chicago Bullsille.

Markkanen on kaikkien aikojen pienimmällä numerolla NBA:han varattu suomalaispelaaja.

Markkasen NBA-varausta voi pitää yhtenä suomalaisen urheilun merkittävimmistä saavutuksista.

Koripalloa harrastaa noin 400 miljoonaa ihmistä ja lajia seuraa ainakin satunnaisesti miljardi ihmistä.

Kilpailu on kovaa ja jo NBA:han varatuksi tuleminen on huomattava saavutus.

Markkaselle povataan suurta tulevaisuutta.

Jos hän tekee Chicago Bullsissa läpimurtonsa, tulee hänestä Kimi Räikkösen, Mika Häkkisen ja Paavo Nurmen ohella yksi kaikkien aikojen tunnetuimmista suomalaisurheilijoista.

Jääkiekko on koripalloon verrattuna ”kääpiölaji”. Lajilla on noin 1,7 miljoonaa lisenssipelaajaa ja satunnaisia harrastajia siihen päälle muutama miljoona.

Suomessa jääkiekko on seuratuin urheilulaji ja jalkapallon jälkeen toiseksi harrastetuin. Vähäisen kilpailun takia Suomen on ollut helppoa nousta jääkiekon suurvallaksi.

Silti ei voi vähätellä, että peräti 23 suomalaista varattiin viime viikonloppuna NHL:ään.

Kahdella ensimmäisellä kierroksella varattiin 12 suomalaista. Enemmän kahdella kärkikierroksella varattiin vain kanadalaisia.

HIFK:n Miro Heiskanen varattiin Dallas Starsiin numerolla kolme.

Heiskasta pidetään yhtenä kaikkien aikojen lahjakkaimmista suomalaispuolustajista.

NHL:n kahdella ensimmäisellä varauskierroksella varattiin 12 suomalaista. Vain kanadalaiset keräsivät enemmän kiinnityksiä.

Suomalaispelaajien kova kysyntä NHL-varaustilaisuudessa ei ole sattumaa. Suomen jääkiekon juniorivalmennuksessa tehtiin korjausliike 2009.

Tuolloin tasapäistävästä ”kaikki pelaa” -ideologiasta luovuttiin ja ryhdyttiin keskittymään yksilökeskeiseen valmennukseen.

Tulokset puhuvat puolestaan nyt, kun vuosituhannen vaihteen ikäluokat ovat täysi-ikäisiä.

Koripallossa yksilöihin panostettiin jo 2000-luvun puolivälissä.

Ei ole sattumaa, että Suomen A-maajoukkue ”Susijengi” on noussut Euroopan huippumaiden vakavasti otettavaksi haastajaksi.

Tosin korisharrastajia tarvittaisiin Suomeen lisää, jotta EM-kisamitalia voisi pitää realistisena tavoitteena.

Jalkapallossa Suomen maajoukkueen taso romahti pitkälti juniorivalmennuksen tasapäistämisen takia. Korjausliike on tehty, mutta kunnollisia tuloksia ei ole toistaiseksi tullut.

Jalkapallossa kilpailu on kovaa, mutta harrastajamääriin nähden Suomen pitäisi saavuttaa parempia tuloksia. Toivoa on 2000-luvun alussa syntyneissä ikäluokissa, jotka eivät ole kärsineet enää tasapäistämisestä.

Teksti: Otto Palojärvi

NHL Draft 2017, ensimmäisen kierroksen varaukset: 1. H Nico Hischier (New Jersey Devils) 2. H Nolan Patrick (Philadelphia Flyers) 3. P Miro Heiskanen (Dallas Stars) 4. P Cale Makar (Colorado Avalanche) 5. H Elias Pettersson (Vancouver Canucks) 6. H Cody Glass (Vegas Golden Knights) 7. H Lias Andersson (New York Rangers) 8. H Casey Mittelstadt (Buffalo Sabres) 9. H Michael Rasmussen (Detroit Red Wings) 10. H Owen Tippett (Florida Panthers) --- 16. P Juuso Välimäki (Calgary Flames) 18. P Urho Vaakanainen (Boston Bruins) 24. H Kristian Vesalainen (Winnipeg Jets) 29. P Henri Jokiharju (Chicago Blackhawks) 30. H Eeli Tolvanen (Nashville Predators) 1. Markelle Fultz, Philadelphia 76ers 2. Lonzo Ball, Los Angeles Lakers 3. Jayson Tatum, Boston Celtics 4. Josh Jackson, Phoenix Suns 5. De’Aaron Fox, Sacramento Kings 6. Jonathan Isaac, Orlando Magic 7. Lauri Markkanen, Minnesota Timberwolves (Chicago Bulls) 8. Frank Ntilikina, New York Knicks 9. Dennis Smith Jr., Dallas Mavericks 10. Zach Collins, Sacramento Kings